Matul dawn l-aħħar snin, l-UE kollettivament provdiet aktar minn nofs l-għajnuna uffiċjali għall-iżvilupp (ODA) irrapportata lill-OECD/DAC. Il-Kunsill jissottolinja li l-UE, bħala l-ikbar fornitur ta' appoġġ finanzjarju għal pajjiżi fil-fażi tal-iżvilupp, għandha tagħti eżempju ta' trasparenza u responsabbiltà. F'dan il-kuntest, il-Kunsill jilqa' r-Rapport Annwali tal-2015 dwar il-politiki ta' żvilupp u għajnuna esterna tal-UE u l-implimentazzjoni tagħhom fl-2014[1] kif ukoll ir-rapport tal-2015 dwar ir-Responsabbiltà tal-UE rigward il-Finanzjament għall-Iżvilupp[2]. Ir-rapport, permezz tal-kopertura ġeografika globali u dik tematika estensiva tiegħu flimkien mal-livell ta' dettall tiegħu, jikkontribwixxi biex tiġi kkomunikata aħjar il-komprensività tal-politiki u l-attivitajiet ta' żvilupp u għajnuna esterna tal-UE. Il-Kunsill japprezza r-rapportar dwar l-implimentazzjoni tal-Aġenda għall-Bidla, dwar ir-rispons tal-UE għall-iżviluppi dinjin fl-2014, u dwar l-isfidi globali. Filwaqt li jibni fuq il-wirt taċ-ċiklu ta' finanzjament preċedenti tal-2007-2013, il-Kunsill jilqa' l-bidliet ewlenin li l-UE adottat għall-perijodu 2014-2020. Il-Kunsill jinnota b'mod favorevoli l-importanza mogħtija lir-rapportar dwar il-progress li sar fl-ilħuq tal-Għanijiet ta' Żvilupp tal-Millenju u biex jinsiltu tagħlimiet għat-transizzjoni lejn l-Għanijiet ta' Żvilupp Sostenibbli universali. F'dan il-kuntest, il-Koerenza tal-Politiki għall-Iżvilupp (PCD), kif minquxa fit-Trattat dwar il-Funzjonament tal-Unjoni Ewropea hija vitali biex jintlaħqu l-objettivi tal-kooperazzjoni għall-iżvilupp tal-UE, u l-kontribut tal-Unjoni għall-implimentazzjoni tal-Aġenda 2030 għall-Iżvilupp Sostenibbli. Għalhekk, il-Kunsill b'mod partikolari japprezza l-isforzi kontinwi tal-Kummissjoni u tal-Istati Membri biex jimplimentaw l-impenji tal-Koerenza tal-Politiki għall-Iżvilupp tal-UE u jfakkar fir-rapport biennali tal-2015 dwar il-PCD[3]. Il-Kunsill ifakkar fl-importanza tal-programmazzjoni konġunta biex nonoraw l-impenji tagħna fir-rigward tal-effikaċja tal-għajnuna u l-iżvilupp, kif ukoll biex jiżdiedu l-influwenza politika u l-viżibbiltà tal-UE. Huwa jinkoraġġixxi lill-Kummissjoni u lir-Rappreżentant Għoli biex jaqdu rwol ewlieni fl-avvanz ta' dan il-proċess u jkomplu jirrapportaw dwar il-progress li sar u l-lezzjonijiet meħuda, inkluż abbażi ta' rapporti regolari mill-Kapijiet ta' Missjoni. Il-Kunsill jinkoraġġixxi lill-Kummissjoni biex tkompli tirrapporta dwar l-appoġġ mogħti lis-soċjetà ċivili u lill-awtoritajiet lokali kif ukoll dwar ir-rwol tas-settur privat. Il-Kunsill jistieden ukoll lill-Kummissjoni biex tkompli tagħti attenzjoni partikolari lid-drittijiet tal-bniedem, il-governanza tajba u l-ugwaljanza bejn is-sessi, kif ukoll l-integrazzjoni ta' perspettiva li tkun sensittiva għall-konflitt. Il-Kunsill jistieden lill-Kummissjoni biex tagħmel saħansitra iktar enfasi fuq attivitajiet relatati mal-ugwaljanza bejn is-sessi li jikkontribwixxu għall-implimentazzjoni tal-Pjan ta' Azzjoni dwar l-Ugwaljanza bejn is-Sessi. Il-Kunsill jafferma mill-ġdid l-appell tiegħu għal rapportar obbligatorju u sistematiku annwali dwar il-Pjan ta' Azzjoni dwar l-Ugwaljanza bejn is-Sessi 2016-2020[4] mill-atturi kollha tal-UE u biex jiġu inklużi r-riżultati tar-rapport tal-Kummissjoni b'mod trasparenti fir-rapporti annwali futuri kollha. Il-Kunsill jistieden lill-Kummissjoni biex tkompli tirrapporta dwar l-attivitajiet relatati mal-migrazzjoni u l-iżvilupp, inkluża l-integrazzjoni tad-dimensjoni tal-migrazzjoni f'politiki u programmi ta' żvilupp, anke fid-dawl tal-kriżi attwali tal-migrazzjoni u tar-refuġjati u l-impatt sinifikanti tagħha fuq l-UE u l-pajjiżi affettwati kollha. Il-Kunsill ifaħħar lill-Kummissjoni għar-rapportar komprensiv tagħha dwar il-portafoll għall-appoġġ baġitarju u jenfasizza l-ħtieġa li jibqa' jiġi pprovdut l-istess livell ta' informazzjoni dettaljata. Huwa jappella wkoll lill-Kummissjoni biex tirrapporta dwar ir-riżultati u l-użu ta' modalitajiet oħra ta' għajnuna, b'mod partikolari il-fondi fiduċjarji, il-kooperazzjoni ddelegata u t-taħlit. Fil-kuntest tar-rapport annwali, il-Kunsill jappella lill-Kummissjoni biex tkompli tirrapporta dwar l-infiq tal-UE għall-iżvilupp u dwar il-progress fir-rigward tal-impenji f'dan il-qasam, waqt li tipprovdi trasparenza dwar l-azzjonijiet tal-UE. Enfasi partikolari għandha tinżamm fuq il-progress tal-UE biex tilħaq minimu ta' 20 % tal-infiq tal-UE fuq azzjonijiet rilevanti għall-klima kif ukoll minimu ta' 20 % tal-għajnuna tal-UE fuq l-inklużjoni soċjali u l-iżvilupp tal-bniedem. Filwaqt li jfakkar fil-konklużjonijiet tiegħu dwar il-Qafas tar-Riżultati tal-UE fl-Iżvilupp u l-Kooperazzjoni Internazzjonali ta' Mejju 2015[5], il-Kunsill jenfasizza l-ħtieġa li l-UE tikkomunika mhux biss dwar l-implimentazzjoni tal-politiki esterni, iżda wkoll dwar riżultati ċari u l-impatt fil-post. F'dan ir-rigward, il-Kunsill itenni l-appell tiegħu lill-Kummissjoni biex ittejjeb ir-rapportar tagħha abbażi tar-riżultati u jistenna b'interess il-pubblikazzjoni tal-ewwel rapport abbażi tal-Qafas tar-Riżultati tal-UE fl-Iżvilupp u l-Kooperazzjoni Internazzjonali. Fil-kuntest il-ġdid tal-Aġenda 2030 għall-Iżvilupp Sostenibbli, inkluża l-Aġenda ta' Azzjoni ta' Addis Ababa, il-Kunsill jistieden lill-Kummissjoni biex tkompli taħdem mal-Istati Membri kemm fit-tfassil tas-segwitu u r-rieżami tan-Nazzjonijiet Uniti kif ukoll biex dan jitqies fir-rapportar futur tal-UE. B'mod parallel, il-Kunsill jappella lill-Kummissjoni biex tkompli tappoġġa r-rapportar annwali tal-ODA tal-UE u tal-Istati Membri lill-OECD u biex tkompli tagħmel l-informazzjoni dwar il-progress tal-UE u tal-Istati Membri fil-miri kollettivi u individwali tal-ODA disponibbli għall-pubbliku skont l-impenji dwar it-trasparenza. Il-Kunsill jistenna b'interess ir-rapport annwali tas-sena d-dieħla dwar il-politiki ta' żvilupp u għajnuna esterna tal-UE u l-implimentazzjoni tagħhom, li ser jinkludi l-konklużjonijiet meħudin mis-Sena Ewropea għall-Iżvilupp 2015, u r-rapport speċifiku li ser jindirizza l-eżiti u l-impatti ta' din l-inizjattiva. [4] Dok 13201/15: Konklużjonijiet tal-Kunsill dwar il-Pjan ta' Azzjoni dwar l-Ugwaljanza bejn is-Sessi 2016-2020.